钦定古今图书集成/明伦汇编/氏族典/第138卷 > 《廖用贤尚友录》 > 殷不佞
## 钦定古今图书集成/明伦汇编/氏族典/第138卷 > 《廖用贤尚友录》 > 殷不佞

按《陈书殷不佞传》，“不佞，字季卿，不害弟也。少立名节，
居父丧，以至孝称。好读书尢，长吏术。仕梁起家为尚
书中兵郎，甚有能称。梁元帝承制，授戎昭将军、武陵王谘议参军。承圣初，迁武康令。会江陵陷而母卒，道
路隔绝，不得奔赴，昼夜号泣，居处饮食，常为居丧礼。
高祖受禅，起为戎昭将军，除娄令。至是，第四兄不齐”
始之江陵，迎母丧柩归葬。不佞居处之节，如始闻问，
若此者又三年。身自负土，手植松柏，每岁时伏腊，必
三日不食。世祖即位，除尚书左民郎，不就。后为始兴
王谘议参军，兼尚书右丞，迁东宫通事舍人。及废帝
嗣位，高宗为太傅、录尚书，辅政，甚为朝望所归。不佞
素以名节自立，又受委东宫，乃与仆射到仲举等谋
矫诏出高宗。及事发，仲举等皆伏诛。高宗雅重不佞，
特赦之。高宗即位，以为军师始兴王谘议参军，加招
远将军。寻除大匠卿，未拜，加员外散骑常侍，兼尚书
右丞。俄迁通直散骑常侍。太建五年卒，时年五十六。
诏赠秘书监。第三兄不疑、次不占、次不齐，并早亡。不
佞最小，事第二寡嫂张氏甚谨，所得禄俸，不入私室。